Kristen Emmelman

Kirsten Emmelman, qizlik familiyasi Zimon (nem. Kirsten Siemon-Emmelmann; 1961-yil 19-aprelda Varnemyundeda tugʻilgan) – Sharqiy Germaniyalik yengil atletikachi, qisqa masofaga yugurish boʻyicha mutaxassis. U 1980-yillarda GDR yengil atletika milliy terma jamoasi aʼzosi boʻlgan, Seuldagi yozgi Olimpiya oʻyinlarida bronza medali sohibasi, jahon chempioni, ikki karra Yevropa chempioni, milliy miqyosdagi musobaqalar gʻolibi va sovrindori, 4 × 400 metrli estafetada sobiq jahon rekordchisi hisoblanadi.

 Biografiyasi 
Kirsten Zimon 1961-yil 19-aprelda Rostokning Varnemyunde tumanida tugʻilgan. U mahalliy „Empor“ sport klubida murabbiy Volfgang Mayer qoʻl ostida tayyorgarlik koʻrgan, keyinchalik Magdeburgda Klaus Vyubbenhorst rahbarligida mashq qilgan.

U xalqaro miqyosda ilk bor 1979-yilgi mavsumda oʻzini koʻrsatgan. Oʻshanda Sharqiy Germaniya milliy terma jamoasi tarkibiga kiritilgan va Bidgoshchda boʻlib oʻtgan yoshlar oʻrtasidagi Yevropa chempionatida qatnashib, 100 metrga yakka tartibdagi yugurishda kumush, 4 × 100 metrga estafetada esa oltin medallarni qoʻlga kiritgan.

1981-yilda Rimda oʻtkazilgan Jahon kubogida ishtirok etib, 4 × 100 metrga estafeta musobaqasida gʻalaba qozongan.

1982-yilda Afinada boʻlib oʻtgan Yevropa chempionatida 4 × 400 metrga estafetada 3:19,04 koʻrsatkich bilan jahon rekordini oʻrnatib, gʻoliblikka erishgan.

1983-yilda Budapeshtda oʻtkazilgan yopiq inshootlardagi Yevropa chempionatida 400 metrga yugurishda kumush medalga sazovor boʻlgan.

1984-yildan boshlab u mashhur sprinter boʻlgan eri Frank Emmelmanning familiyasi bilan musobaqalarda qatnasha boshlagan.

1985-yilda Pireydagi yopiq inshootlarda oʻtkazilgan Yevropa chempionatida 200 metrga yugurishda kumush medal sohibasi boʻlgan, 4 × 400 metrga estafetada esa Moskvadagi Yevropa kubogida ikkinchi, Kanberradagi Jahon kubogida birinchi oʻrinni egallagan.

1986-yilda Madriddagi yopiq inshootlarda oʻtkazilgan Yevropa chempionatida 200 metrga yugurishda bronza medalini qoʻlga kiritgan. Shtutgartdagi Yevropa chempionatida esa 4 × 400 metrga estafetada barcha raqiblaridan ustun kelib, oltin medalga ega chiqqan.

Lyovendagi yopiq inshootlarda oʻtkazilgan Yevropa chempionatida 200 metrga yugurishda gʻalaba qozongan. 1987-yilda Rimda boʻlib oʻtgan jahon chempionatida 4 × 400 metrga estafetada yana bir oltin medalni qoʻlga kiritgan, 400 metrga yakka tartibdagi yugurishda esa bronza medaliga sazovor boʻlgan.

Bir qator muvaffaqiyatli ishtiroklari tufayli 1988-yilda Seulda boʻlib oʻtgan yozgi Olimpiya oʻyinlarida mamlakat sharafini himoya qilish huquqini qoʻlga kiritgan. 400 metrga yakka tartibdagi yugurishda yarim final bosqichigacha yetib borgan, 4 × 400 metrga estafetada esa Olimpiya bronza medalini qoʻlga kiritishga muvaffaq boʻlgan. Seul Olimpiadasi yakunlangandan soʻng tez orada sportchilik faoliyatini tugatgan.

U „Vatanga xizmatlari uchun“ ordenining bronza darajasi bilan ikki marta (1986, 1988) taqdirlanganNeues Deutschland, 15. Oktober 1986, S. 7Neues Deutschland, 12./13. November 1988, S. 4.

Keyinchalik u sport mollari savdosi bilan shugʻullangan.

 Manbalar